De skandinaviske mesterskaber for sækkepibebands og solister "Aalborg Highland Games" blev i denne weekend afholdt på Lindholm Høje. Lørdag dystede bands, og søndag var det så solisternes tur til at vise, hvad de kunne. I alt blev der dystet i 15 forskellige kategorier. Sækkepibeforeningen fra Aalborg, Aalborg Pipe Band, blev nummer 7 ud af 10 i deres disciplin. Men mesterskaberne bød også på meget andet. - Vi har forsøgt at kopiere den skotske stemning med irsk folkemusik og besøg af skotske folkedansere, der laver shows i teltet. Der er også traditionelle stærkmandsdiscipliner, hvor alle kan deltage i kast med sten, pæle, hammer, halmballer og vægte," fortæller Casper Nellemann, der er hovedarrangør af Aalborg Highland Games og også medlem af Aalborg Pipe Band. Aalborg Pipe Band fejrede 10 års jubilæum, og det var også derfor at mesterskabet blev afholdt i Nordjylland. - Der er mange, der ikke er klar over, at man kan være med i et sækkepibeband i Aalborg, men vi er altså 15 medlemmer. Jeg håber da også, at arrangementer kan være med at skabe mere opmærksomhed omkring det, siger Casper Nellemann.

Opsummering:
Lindholm Høje er i weekenden scene for de skandinaviske mesterskaber for sækkepibespillere.